## Educació augmentarà el personal destinat als centres d’Educació Especial en el curs 25/26 i amplia el perfil de l’alumnat que pot accedir a les aules UECO

*** Es millorarà l’avaluació de l’alumnat de Batxillerat en atenció educativa domiciliària i hospitalària**

La Conselleria d’Educació, Cultura, Universitats i Ocupació ha comunicat este dijous a la mesa sectorial i mesa de seguiment les instruccions per a l’organització i el funcionament dels centres d’Educació Especial (CEE), aules específiques i atenció educativa domiciliària i hospitalària de cara al curs 2025-2026. Estes últimes també s’han tractat en la mesa de famílies.

La directora general d’Innovació i Inclusió Educativa, Xaro Escrig, ha comunicat durant la reunió que el pròxim curs es manté la mesura d’allargar un any la permanència de l’alumnat en els centres d’Educació Especial. Esta mesura s’ha aplicat durant el curs 24/25 per primera vegada, i d’esta manera es prolonga un any més, fins als 22 anys, l’escolarització d’este alumnat.

Així mateix, Escrig ha anunciat l’augment de personal destinat als centres de recursos dels CEE públics, atesa la nova orde de plantilles, amb la qual cosa cada centre podrà triar entre un lloc més de mestre de pedagogia terapèutica (PT), un mestre especialista d’audició i llenguatge (AL) o un orientador.

A més, la directora general ha comunicat el compromís de la Conselleria, de cara al pròxim curs, de dur a terme la regulació dels CEE concertats com a centres de recursos. Finalment, s’establix el procediment per a dur a terme programes singulars experimentals en els CEE.

Quant a les aules UECO -unitats per a atendre alumnat amb necessitats especials en centres ordinaris-, Escrig ha anunciat com a novetat que s’amplia el perfil de l’alumnat que pot accedir a esta modalitat d’escolarització, si així es determina (abans TEA grau 2 de manera excepcional, ara de manera general).

“A més, es durà a terme una formació específica a les direccions dels centres amb aules UECO, una segona formació a tots els professionals dels centres que disposen d’aula UECO de nova creació, una tercera de metodologies específiques per als professionals d’estes aules i una quarta de disseny universal d’aprenentatge i accessibilitat per a tots els centres amb aules UECO del sistema”, ha indicat.

La directora general ha assenyalat que es garantix el lloc escolar de l’alumnat en l’aula UECO i grup ordinari de referència, perquè la inclusió en el grup de referència no supose un augment de ràtio. Així mateix, este alumnat participarà en totes les activitats arreplegades en la programació general anual del seu centre.

Finalment, sobre l’atenció educativa domiciliària i hospitalària, es millora l’avaluació de l’alumnat de Batxillerat, i es garantix que si supera els 6 mesos de domiciliària siga matriculat i avaluat pel CEED-CV (Centre d’Educació a Distància CV), i es garantix, a més, la reserva de plaça en el seu centre de referència.

Fecha: 10/07/2025